Julija Jefimova

**Julija Andrejevna Jefimova** (, s. 3. huhtikuuta 1992 Groznyi) on venäläinen uinnin maailman- ja Euroopan-mestari ja olympiamitalisti. Hän on pituudeltaan 178&nbsp;senttimetriä.

Jefimova sai nuorten EM-kilpailuissa Antwerpenissa 2007 kultaa 50 ja 200 metrin rintauinnissa ja 4&nbsp;×&nbsp;100&nbsp;metrin sekauintiviestissä sekä hopeaa 100 metrin rintauinnissa. Hän voitti samana vuonna aikuisten lyhyen radan Euroopan-mestaruuden Debrecenissä 50, 100 ja 200 metrin rintauinnissa. Eindhovenin pitkän radan EM-kilpailuissa 2008 hän saavutti kultaa 200 metrin rintauinnissa ajalla 2.24,09 sekä hopeaa 50 metrin rintauinnissa ja 4&nbsp;×&nbsp;100&nbsp;metrin sekauintiviestissä. Lyhyen radan MM-kilpailuissa Manchesterissa hän oli kolmas 200 metrin rintauinnissa. Pekingin olympialaisissa hän sijoittui 100 metrin rintauinnissa neljänneksi ja 200 metrin rintauinnissa viidenneksi.

Jefimova voitti 50 metrin rintauinnin maailmanmestaruuden Roomassa 2009 maailmanennätysajalla 30,09 ja sai hopeaa 100 metrin rintauinnissa. Hän voitti Budapestissa 2010 Euroopan-mestaruuden 50 metrin (30,29) ja 100 metrin (1.06,32) rintauinnissa. Shanghain MM-kilpailuissa 2011 hän sai hopeaa 50 ja 200 metrin rintauinnissa ja sijoittui neljänneksi 100 metrin rintauinnissa. Lontoon olympialaisissa 2012 hän saavutti pronssia 200 metrin rintauinnissa ja oli seitsemäs 100 metrin rintauinnissa.

Jefimova ui Barcelonan MM-kilpailuissa 2013 50 metrin rintauinnin alkuerissä maailmanennätyksen 29,78, jonka Rūta Meilutytė rikkoi välierissä ajalla 29,48. Loppukilpailussa Jefimova voitti kultaa ajalla 29,52. Hän voitti kultaa myös 200 metrin rintauinnissa ajalla 2.19,41 sekä hopeaa 100 metrin rintauinnissa ja pronssia  4&nbsp;×&nbsp;100&nbsp;metrin sekauintiviestissä. Saman vuoden joulukuussa Herningin lyhyen radan EM-kilpailuissa hän sai alun perin kultaa 50 ja 200 metrin rintauinnissa sekä 4&nbsp;×&nbsp;50&nbsp;metrin naisten ja sekajoukkueiden sekauintiviesteissä. Lisäksi hän oli toinen 100 metrin rintauinnissa. 

Lokakuussa 2013 Jefimova antoi positiivisen dopingnäytteen. Hän sai lopulta 16 kuukauden kilpailukiellon ja kaikki hänen tuloksensa 31. lokakuuta 2013 lähtien hylättiin. Näin hän menetti muun muassa Herningin lyhyen radan EM-kilpailuissa saavuttamansa mitalit.

Jefimova voitti Kazanissa 2015 maailmanmestaruuden 100 metrin rintauinnissa ajalla 1.05,66 ja sai pronssia 50 metrin rintauinnissa ajalla 30,13.

Jefimova antoi tammikuussa 2016 meldoniumia sisältäneen dopingnäytteen. Kansainvälinen uimaliitto FINA ilmoitti 25. heinäkuuta 2016 ettei Jefimova, yhdessä kuuden muun venäläisuimarin kanssa, saa osallistua Rion olympialaisiin. Urheilun kansainvälinen vetoomustuomioistuin CAS kuitenkin hyväksyi hänen valituksensa juuri ennen olympialaisia.

Jefimova saavutti Rio de Janeiron olympialaisissa 2016 hopeaa 100 metrin rintauinnissa ajalla 1.05,50 ja 200 metrin rintauinnissa ajalla 2.21,97. Budapestin MM-kilpailuissa 2017 hän voitti kultaa 200 metrin rintauinnissa ajalla 2.19,64. Lisäksi hän sai hopeaa 50 metrin rintauinnissa ja 4&nbsp;×&nbsp;100&nbsp;metrin sekauintiviestissä sekä pronssia 100 metrin rintauinnissa. 

Jefimova voitti Glasgow'n pitkän radan EM-kilpailuissa 2018 kultaa 50 metrin rintauinnissa ajalla 29,81, 100 metrin rintauinnissa ajalla 1.05,53, 200 metrin rintauinnissa ajalla 2.21,31 ja 4&nbsp;×&nbsp;100&nbsp;metrin sekauintiviestissä. Lisäksi hän sai hopeaa sekajoukkueiden 4&nbsp;×&nbsp;100&nbsp;metrin sekauintiviestissä.

Jefimova voitti Gwangjun MM-kilpailuissa 2019 kultaa 200 metrin rintauinnissa ajalla 2.20,17. Lisäksi hän saavutti hopeaa 100 ja pronssia 50 metrin rintauinnissa. Budapestin EM-kilpailuissa 2021 hän saavutti hopeaa naisten 4&nbsp;×&nbsp;100&nbsp;metrin sekauintiviestissä sekä pronssia 50 ja 200 metrin rintauinneissa.

## Lähteet